હજાર-પંદરસો વર્ષ પહેલાં છેક ધ્રુવપ્રદેશમાં વસતા વાઈકિંગ જાતિના સાગરખેડુ યોદ્ધાઓ વિશે વાંચ્યું હતું. સ્કેન્ડિનેવિયાના આ જાંબાઝ સાહસિકો છેક ઈ.સ. 793 થી 1066ના ગાળામાં ટોચ ઉપર રાક્ષસનું માથું કોતરેલી લાકડાની કલાત્મક, લાંબી, પાતળી હોડીઓમાં દરિયો ખેડીને બ્રિટન, સ્કોટલેન્ડ, યુરોપ, એશિયા અને અમેરિકાખંડ સહિત આખા વિશ્વમાં ફરી વળ્યા હતા. દરિયા પર અને જમીન ઉપર આતંક ફેલાવી પોતાની સર્વોપરીતા સાબિત કરનાર પરીકથાનાં પાત્રો જેવા વાઈકિંગ લોકોનાં પગલાં અમારે સૂંઘવાં હતાં; એમનાં જહાજો વિશે, એમની સફરો વિશે, એમની સંસ્કૃતિ વિશે જાણવું હતું. છ મહિના લાંબી અંધારી રાતોમાં નિર્ભય ફરતાં ને છ મહિનાનો દિવસ ઊગતાં જ સૂર્યપ્રકાશમાં પથ્થર બની જતાં લાંબા નાકવાળાં ‘ટ્રોલ’ નામનાં વેંતિયાં પ્રેતોની દંતકથાઓનો રહસ્યમય દેશ અમારે જોવો હતો.